**Gin Chríost**

**Aisteoirí:**

Reachtaire

Iosaef

Muire

Rút

Éli

Slua

Fear ólta

Bean ólta

Iacób

Dainéil

Efraím

Aibnéar

Aingeal

Gaspar

Melchior

Balthasár

**Gníomh 1**

**Reachtaire**: Agus Muire agus Iosaef ag amharc amach ón chnoc ar Bheithil, cathair Dháithí, tír a sinsear, tháinig fáscadh eile ar Mhuire agus choinnigh sí greim ar a bolg.

**Muire**: Tá sé go hálainn ar fad, ach a Iosaef, ná hamharcaimis air ar feadh rófhada . Tá an leanbh seo ar a bhealach. Caithfimid áit chónaithe a fháil agus socrú síos don oíche.

**Iosaef**: Bogaimis linn mar sin de, a Mhuire.

**Reachtaire**: Shín siad leo síos an mhala agus na céadta eile ag tarraingt ar Bheithil lena n-ainm a chlárú mar a d’iarr Caesar. Bhí roinnt daoine ann a chuir suas campa ar an chnoc agus tinte beag lasta acu thall is abhus. Chonaic siad aoirí ar na cnoic ag socrú síos don oíche agus fuair siad boladh na gcaorach ina bpollairí. Bhí luí seoil Mhuire ar tí toiseacht agus ina chosamar ling dóchas nua mar a bheadh tobar fíoruisce isteach sa domhan. Bhí sé ag éirí fuar anois agus mhothaigh Iosaef pianta an ocrais ag teacht air féin.

**Iosaef**: Coinnigh ag dul beagán eile anois, a Mhuire. Gheobhaidh muid rud le hithe a luaithe agus a fhaighimse áit dúinn le stopadh don oíche.

**Muire** (*agus aoibh uirthi lena fear céile*): Tá na pianta fáiscthe seo ag dul i dtreise i rith an ama.

**Reachtaire**: Chonaic siad tábhairne píosa uathu agus tharraing siad air fríd na sluaite daoine a bhí tagtha isteach sa bhaile mhór.

**Iosaef**: An mbeidh tú maith go leor, a ghrá, nuair a rachaidh mise isteach féacháil an dtig liom seomra a fháil?

**Muire** (*agus aoibh álainn mhilis uirthi in ainneoin a cuid pianta*, *d’fhreagair sí é go diongbháilte*): Beidh mé slán sábháilte. Táthar ag amharc i mo dhiaidh, tá a fhios agat. Gabh ar aghaidh, a Iosaef.

**Iosaef** (*agus aoibh airsean, thug sé póg dá clár éadain*): Beidh mé ar ais chugat ar an bhomaite.

(*Cheangail sé an t-asal le cuaille an tábhairne agus chuaigh chun an dorais gur chnag é, agus chnag é arís. Osclaíodh an doras de phlimp agus sheas bean amach a raibh gruaig amscaí gan chíoradh aici agus boladh na dí ar a hanáil*).

**Rút** (*go giorraisc*): Cad é ata uait?

**Iosaef** (*go deas múinte*): Tá mo bhean, Muire, ag súil le breith, (*agus é ag síneadh siar a láimhe chuig Muire*). Tá sé ar an bhealach cheana féin.

(*D’amharc an bhean amach tríd an leathsholas go bhfaca Muire agus d’éirigh a haghaidh agus a guth níos boige*).

**Rút**: Tá mé buartha, a dhuine uasail, ach thug mé uaim an seomra deireanach uair a chloig ó shin. Tá na siléir lán chomh maith agus an t-áiléar. Dar fia, tá gach áit i mBeithil lán anocht. Ní thiocfadh seomra a cheannach sa bhaile seo fiú dá mbeadh ór agat. Níl mórán a thig liom a dhéanamh duit, tá eagla orm.

(*Chrom Iosaef a cheann agus lig osna. Ba chosúil go raibh an bhean ag iarraidh smaoineamh ar rud éigin ar feadh meandair agus ansin labhair sí arís*):

**Rút**: Má leanann tú an tsráid seo agus dul thart ar dhá shráid ar chlé, agus ansin tiontú síos an chéad cheann eile, bhál, thart fá leath bealaigh síos ansin tífidh tú tábhairne darb ainm *Scíth na gCeannaithe*. Cnag ar an doras agus iarr fá choinne Éli agus abair leis gur Rút a chuir ann thú. Má tá aon spás aige le spáráil, bhéarfaidh sé duit é. B’fhéidir gur siléar nó áiléar a bheadh ann nó fiú cró beag ach bhéarfadh sé beagán príobháideachta don bhean uasal.

**Iosaef**: Go raibh céad maith agat, agus coisriceadh Dé ort féin, a Rút. (*Stán Rút orthu go truacánta agus iad ag imeacht leo*).

**Reachtaire**: Chonaic Iosaef go raibh Muire i bpian anois, chrom sí a ceann agus a lámh ar a broinn.

**Iosaef**: Gheobhaidh muid áit éigin ar ball, a Mhuire.

**Reachtaire**: Ní thiocfadh le hEli cuidiú leo ach threoraigh iad chuig áit eile, a threoraigh iad chuig áit arís eile. Gach áit áfach fuair sí an freagra céanna, ‘níl aon áit againne anseo.’

**Iosaef** (*ag guí go híseal dó féin i leataobh*): A Dhia mo chuid sinsear, cuidigh leis an fhear bhocht seo. Tá mé briste sa scéal seo. Deonaigh go mbí seomra sa chéad áit eile. Má tá mé le cosaint a dhéanamh ar D’iníon agus a Mac neamhbheirthe, ansin caithfidh tú seomra a aimsiú dom áit a dtig liom í a thabhairt.

**Reachtaire**: Chuaigh roinnt fear agus ban ag stámhailligh thart leo agus iad ar meisce, bhí a dhá láimh síos le hIosaef agus a cheann crom nuair a chuala sé an guth.

**Rút** (*agus í ag rith a fhad leis*): A Iosaef, … a Iosaef.

**Iosaef** (*ag amharc thart air féin agus iontas air go mbeadh duine ag scairteach amach a ainm*): Rút! Cad é ata ann?

*Bhain sé bomaite beag aisti a hanáil a theacht chuici agus choinnigh sí a lámh lena cliabh*.

**Rút**: Maise, is deacair teacht suas leatsa, a Iosaef. Agus mé do do lorg, stad fear ard mé agus d’inis dom go raibh tú ar an tsráid seo. Ní raibh aon aithne agam air ach ba chosúil go raibh aithne aige ortsa. (*agus* *chroith sí a guaillí agus ansin thiontaigh sí ag amharc ar Mhuire*). An bhfuil tusa ceart go leor? An bhfuil na pianta go holc? (*Sméid Muire a ceann agus thiontaigh Rút chuig Iosaef agus dhírigh a méar síos an bóthar*). An bhfeiceann tú an tsráid seo thíos anseo?

**Iosaef**: Sea, sea.

**Rút**: An bóthar a théann síos an cnoc, lean sin go dtí an deireadh. I ndiaidh thart fá chéad slat toisíonn sé a ardú arís. Lean é suas an cnoc thart fá leathmhíle. Tá roinnt uaimheanna ansin. Gheobhaidh tú ceann amháin acu a bhfuil geafta air leis na hainmhithe a choinneáil istigh. Is le m’fhear céile-se an ceann sin. Is é an t-aon cheann a bhfuil geafta air. Gabh ansin agus tabhair áit don chailín seo lena leanbh a thabhairt ar an tsaol.

**Iosaef** (*agus a chroí ag léim le háthas ag moladh Dé*): Rút, cad é mar is féidir liom buíochas a ghabháil leat?

**Rút**: Ná bí ag gabháil buíochais liomsa. Imigh go díreach! (*Chuir sí a lámha ar a dhá cromán agus d’ardaigh a súile chun na bhflaitheas á rá)* Fir!

**Rút**: (*agus iad ag imeacht síos an tsráid scairt sí ina diaidh*): Beidh gach rud go breá anois, a Mhuire, is áit bheag sheascair í. Tiocfaidh mé aníos chugaibh amárach, má fhéadaim. Go soirbhí Dia sibh anois.

**Iosaef** (ag croitheadh a láimhe ar ais léi): Go raibh míle maith agat arís, a Rút.

**Gníomh 2**

**Reachtaire**:Bhí na cnoic breac le caoirigh a bhí ag iarraidh socrú síos don oíche, iad ag cogaint a gcuid círe agus ag breathnú ar na tinte ar na cnoic eile agus ag meabhrú ar an fhuadar a bhí ar na daoine fán bhaile mhór. Os a gcionn bhí léibheann cothrom talaimh ann agus tine bheag thíos a raibh ceathrar fear óg ina suí thart uirthi nó bhí an oíche ag cur seaca fá seo. Bhí a n-aghaidh síos le taobh an chnoic áit a dtiocfadh leo na caoirigh a fheiceáil. Bhí cótaí aoirí orthu a rinneadh as olann. Bhí siad ag caint go tógtha eatarthu féin fan lá a bhí rompu amárach, na sluaite a tháinig, fiú na saighdiúirí Rómhánacha ar chuma leo fúthu, oiread a bhí siad tógtha faoi na hiontais a bhí le feiceáil. Ó thrí bliana déag go fiche bliain a bhí a n-aois.

**Iacób** (*an té is óige a raibh a ghlúine tarraingthe aníos chuig a smig aige*): Agus beidh muidinne greamaithe thuas anseo, arís.

**Dainéil**: Thig linn codladh níos lú amárach, a Iacóib, agus tífidh muid cuid den chraic ar an bhealach anseo.

**Iacób** (*agus é ag éirí tógtha*): Chuala mé go raibh fear ann ó Phéirse agus béar leis a dhéanann damhsa.

(*Stán sé roimh go brionglóideach ag meabhrú agus ag amharc uaidh agus ansin nuair a thug an gasúr níos sine sonc dó, chuimil sé a ghaosán lena mhuinchille agus smúr sé*).

**Iacób**: Ta sé maith go leor duitse, Danéil, beidh cead agatsa dul agus amharc ar achan rud is mian leat. Ní bhímse áit ar bith agus ní fheicim a dhath, cionn is go bhfuil mé ró-óg. (*Chaith sé seile ar an talamh le dímheas*).

**Dainéil**: A anois a Iacóib, bhéarfaidh mise thú go bhfeice tú an beár ag damhsa, stad de do gheonaíl. Labhróidh mé le do thuismitheoirí faoi.

(*Thoisigh an bheirt eile a gháire go hard*).

**Iacób**: Cad é fútsa, a Aibnéir, agus tusa, a Éfraím, an bhfaca sibhse a dhath iontach ar bhur mbealach aníos?

**Éfraím**; Chonaic mise fir ag déanamh cleasa lúith. (*agus chuimil sé smaois de ruball a ghaosáin, ba dhéagóir sé bliana déag é a bhí faiteach go maith*).

Iacób: Agus cad é fútsa, a Aibnéir, cad é a chonaic tusa?

**Aibnéar** (*gasúr ceithre bliana déag* *ag ligean osna*): Ní fhaca mise a dhath. Chodlaigh mise amach agus b’éigean dom rith le teacht suas le gach duine. (*Phléasc an tríur eile amach ag gáire nó bhí Aibnéar i gcónaí leath ina chodladh*. *Thóg Aibnéar roinnt osna ón chnap ar a chúl agus leag ar an tine iad*).

**Dainéil** (*an té is sine agus ceannaire an ghrúpa*): Nuair a rachaidh muid abhaile ar maidin, déanaigí iarracht cúpla uair codlata a fháil. Má mhúsclaímid luath go leor agus tusa, a Aibnéir, má thig leat fanacht múscailte fada go leor … (*thoisigh na boic eile a gháire arís*) … buailfimid le chéile ag bun an chnoic agus caithfimid an lá uilig istigh sa bhaile mhór. Agus nuair a thoiseoidh se ag dul ó sholas tiocfaimid ar ais agus ligfimid don mhuintir eile dul abhaile. Thig linn sealanna a ghlacadh le codladh san oíche. Cad é fá sin?

(*Sméid an mhuintir eile a gceann ag aontú*).

**Reachtaire**: Leis sin, mhothaigh na stócaigh mothú aisteach álainn iontu féin agus thart orthu féin. Theagmhaigh sé leo agus ba mhian leo léim suas a dhamhsa agus a cheol agus a scairtigh le háthas. Mhothaigh siad amhail so go dtiocfadh leo siúl ar an aer agus bheadh na réalta mar a bheadh céimeanna ann a dtiocfadh leo siúl orthu agus iad a thógáil agus a chaitheamh trasna locha mar a bheadh scinnirí ann. Bhí siad uilig ag stánadh aníos amach sa spéir os a gcionn. Chonaic siad mar a bheadh cuallacht mhór fear ann, in éadaí bána, ag damhsa, ní hea, ag eitilt thart timpeall sa spéir. Bhí aoibh ar na stócaigh, ansin eagla agus ansin áthas. Chaoin siad deora lúcháire agus leis sin, cheol na hAingil:

**Ceol: Glóir do Dhia sna hArda, agus síocháin ar talamh do mhuintir Dé.** Cheol siad é arís is arís agus tháinig teas san aer.

Leis sin, tháinig Aingeal amháin as a measc anuas gur sheas os comhair na n-ógánach. Thit siadsan ar a nglúine ina láthair, le heagla, ach ní thiocfadh leo a súile a bhaint as an fhís álainn seo a bhí rompu amach.

**Aingeal** (*le guth bog séimh, suaimhnitheach mar a bheadh uisce ag sileadh*): **Ná bíodh eagla oraibh: óir féach, tá dea-scéala agam daoibh a chuirfidh áthas mór ar an phobal uile: rugadh Slánaitheoir daoibh inniu - is é Críost an Tiarna é - i gcathair Dháithí. Agus is comhartha daoibh é seo: gheobhaidh sibh naíonán i gcrios ceangail agus é ina luí i mainséar.**

**Reachtaire**: Ag an bhomaite sin, d’oscail na flaithis agus dhoirt iad féin anuas ar talamh; radharc nach bhfacthas ó séalaíodh agus ó dúnadh Gairdín Éidin. Bhí Dia ag teagmháil leis an talamh go húrnua agus le lúcháir agus labhraíodh A Bhriathar an oíche seo – agus gar don áit seo, bhí A Bhriathar cuachta in ucht A Mháthar agus tháinig Sé a chónaí i measc an chine dhaonna. Leis sin, d’imigh sé. Lean na buachaillí orthu ar feadh bomaite ag gáire agus ag caoineadh le háthas gur mhothaigh siad an fuacht faoina nglúine agus a n-aghaidheanna fliuch.

**Iacób**: Aingil ab ea iad sin! Ba é sin Dia! (*ansin stad sé gan bheith ag iarraidh an ciúnas sollúnta a bhriseadh*). Cén rud é Slánaitheoir, a Dhainéil?

**Dainéil**: Is é ata ann ..a….a…. Sílim gur duine éigin é a shlánaíonn thú. Ar nós an Mheisias, nuair a thiocfaidh seisean slánóidh sé muid ó na Rómhánaigh agus achan duine eile nach maith leo muid.

**Efraím**: D’inis an tAingeal dúinn go bhfaighimis leanbh nuabheirthe agus go mba eisean Críost an Tiarna agus gur Slánaitheoir é agus go mbeadh sé cuachta i gcrios ceangail. Níl a fhios agam cad é a tharla anseo ach tá mo chroí líon lán le háthas agus mothaím amhail is go bhfuil se ag dul a phléascadh. Mothaím go bhfuil Dia istigh ionam go fírinneach, dáiríre píre. Is mian liom é a fheiceáil nó, más Slánaitheoir é, mar a dúirt siad, bhal ansin is cuma fá achan rud atáimid a dhéanamh anseo. Is cuma faoi achan rud. (*Leis sin d’éirigh sé gur thosaigh a shiúl síos an cnoc, scaip na caoirigh ach ba chuma leis. D’amharc na stócaigh eile ar a chéile – níor chuala siad Efraím riamh ag labhairt an mhéid sin agus bhí an ceart aige. Rith siad ina dhiaidh*).

Gníomh 3

*Breacadh an lae: na haoirí óga ag tarraingt aníos ar an uaimhín faoi bhun an chnoic a bhí mar a bheadh poll gearrtha amach as an charraig, seacht dtroithe in airde agus cúig throithe ar leithead. Efraím chun tosaigh ag an gheata a bhí mar dhoras ar an uaimh, an mhuintir eile ag teacht aníos ar a chúl. Bhí solas anbhann istigh san uaimh ar chúl an gheata. Bhí an solas lag ag teacht fríd na blaincéid éagsúla ildaite a bhí crochta air.*

*Gan amharc siar chomharthaigh Éfraím da chairde bheith ciúin lena lámh, iad ar a mbarraicíní. Chnag sé an doras lena dhorn go séimh.*

*D’oscail Iosaef an geata, gruaig fhada chatach ag crochadh anuas thar a ghuaillí.*

Iosaef: Sé bhur mbeatha, a fhir óga! (*a deir sé agus é ag teacht amach ag druidim an gheata ar a chúl*) Cad é a bheir anseo sibh, chomh luath ar maidin.

Éfraím: Tháinig muid a fheiceáil an linbh a rugadh an oíche seo. Agus muid thuas ar thaobh an chnoic, tháinig Aingil chugainn in aisling agus dúirt siad gur rugadh slánaitheoir i gCathair Dháithí agus go mbeadh an leanbh cuachta i gcrios ceangail mar chomhartha againn agus gurb é Críost, an Tiarna é. Níor inis aon duine dom cá raibh sé, bhí a fhios agam é go díreach. An mbeadh sé maith go leor dá bhfeicimis é, mura miste leis an bhean uasal.

Iosaef (agus iontas air fán rud a dúirt an t-ógánach): Cá huair a tharla seo uilig?

Éfraím: Thart ar uair a chloig ó shin. Níl a fhios againn cá fhad a mhair an aisling ach ba chosúil gur mhair sí go síoraí.

Muire (ag scairtigh amach ó chúl an gheafta): A Iosaef, lig isteach iad go bhfeice siad an leanbh, is é rud a cuireadh chugainn iad.

Iosaef (agus aoih mhór gháire air): Tá fáilte mhór romhaibh, a stócaigh. (*bhrúigh sé an geafta isteach agus d’fhan go dtiocfadh siad isteach ina dhiaidh. Bhí cochán féir scaipthe fán urlár agus an solas ag lonrú air go hórga. Bhí Muire ina luí ar an fhéar agus blaincéad fúithi agus thairsti agus leanbh ina baclainn. Ba é an leanbh an solas órga a bhí ag spré ar fud an tseomra mar a bheadh an ghrian ann. Ba é an Grá é an Leanbh seo*).

Efraím (*agus é ag titim ar a ghlúine os comhair an linbh mar aon leis an chuid eile, ina dhiaidh; baineann sé an seál dá cheann le meas*): C’ainm atá air?

Muire: Íosa an t-ainm ata air

Éfraím: Íosa

Muiire: A Iosaef, an gcuirfidh tú Íosa sa mhainséar go bhfeice ár gcuid aíonna níos fearr é.

Iosaef: Dhéanfaidh cinnte, a Mhuire! (*Cuireann Iosaef Íosa sa mhainséar atá ag taobh na huaimhe, é i gcrios ceangail*).

Éfraím (*agus é ag bogadh anonn chuig an leanbh ar a ghlúine*): A pháiste bhig, níl aithne agam ort ach mothaím go bhfuil aithne agam ort ar feadh mo shaoil. Ta a fhios agam gur Tú an Críost, an Té atá le teacht. Níl me maith le focail ach tá siad seo ag teacht ina sruth ó mo chroí amach. Is mian liom tusa mise a shlánú, ós tú Slánaitheoir an Domhain. Tóg mise i measc do chuid daoine agus tabhair mé chuig an áit a gcónaíonn tusa. Caithfidh gur as neamh thú mar tháinig na haingil agus d’inis siad dúinn gur tháinig tú ar an tsaol. A linbhín, creidim ionatsa.

Éfraím (*Sheas sé suas gur chrom os comhair an linbh sa mhainséar agus ansin thiontaigh sé chuig an bhean*): Go raibh maith agat, a Mhuire, as ligean domsa labhairt le toradh do bhroinne. (*Ansin thiontaigh sé agus d’imigh amach, lean na haoirí eile é agus iad ag mungailt go raibh maith agat agus ag cromadh síos os comhair Íosa*).

Iosaef (agus é ag amharc ar Mhuire i ndiaidh do na stócaigh imeacht): Níos mó agus níos mó achan lá feicimid comharthaí go bhfuil Dia ag déanamh go díreach mar a dúir sé a dhéanfadh sé.

Muire: Tá a fhios agam, a Iosaef, Tá Dia iontach go fírinneach. Caithfidh mé codladh anois, nó tá an leanbh ina chodladh, sa dóigh is go mbeidh mé réidh dó nuair a mhúsclóidh sé. Ní dóigh liom gur sin a mbeidh againn de chuairteoirí.

Gníomh 4

Tháinig Rút san iarnóin agus lúcháir uirthi an leanbh a fheiceáil.

Rút: Tá mé chomh sásta go bhfuil sé uilig thart duit anois, a Mhuire, agus a leithéid de bhuachaillín álainn. Tá rud éigin faoi nach bhfaca mé riamh i leanbh. Ta beannachtaí ó Dhia air! Dála an scéil, an fear sin ar inis mé duit faoi aréir; an duine a thaispeáin dom cá raibh sibh, tháinig sé chuig an tábhairne ar maidin a inse dom gur rugadh mac duit. Dúir sé gurbh é Gabriél a ainm. Mhothaigh mé aisteach ina láthair.

D’amharc Muire agus Iosaef ar a chéile agus aoibh orthu.

Gníomh 5

Bhí na Trí Saoithe lasmuigh den uaimh ag caint go híseal le chéile – d’oscail Iosaef an geafta le fáil amach cé a bhí ann agus lena ligean isteach. Bhí siad triúr ina seasamh ansin agus rud éigin ina lámha ag gach duine acu.

Gaspar (*shiúil an fear maol suas chuig an gheafta agus labhair*): Tháinig muid a thabhairt ómóis don rí nuabheirthe. Thug muid tabhartais linn fána choinne.

*Threoraigh Iosaef isteach san uaimh iad agus chrom siad i láthair Mhuire go grástúil agus iad ag moladh a háilleachta. Labhair siad focail i dteanga choimhthíoch le hÍosa a bhí ina luí sa mhainséar agus é múscailte. Ansin chuaigh siad ar a nglúine os comhair an mhainséir mar a bheadh siad ag adhradh ag altóir.*

Gaspar: Ór an bronntanas atá agam don rí seo nó is é an miotal is luachmhaire a thig liom a ofráil do mo rí. Tá an rí seo ina Dhia chomh maith agus sciamhaím é le hór de réir a stádais. Leis an ór seo a adhraim é. (*Chuir sé an bronntanas fá fhad láimhe den leanbh agus chrom síos gur theagmhaigh a cheann leis an urlár, áit ar fhan sé ar feadh bomaite*).

Melchior (*an fear dorcha*): Téim ar mo ghlúine os comhair an Dé seo. Chonaic muid a réalta a thug Dia Iosrael lena theacht a fhógairt. Tugaimse túis na Fraince dó, an túis is cumhra dá bhfuil ann. Sa tír s’agam dóitear í os comhair na ndéithe leis an onóir is airde a thabhairt dóibh. Lean mise an réalta geal sa spéir fosta agus chreid mé ina theacht. (*Chuir sé a bhronntanas sa chochán agus chrom síos mar an gcéanna*).

Baltasár (*thug an tríú Saoi a bhronntanas agus choinnigh ina mhéara é*): Is é an miorr seo ata agam i mo lámha mo bhronntanas don rí seo. I mo thírse, bítear sa tóir air ar son a chumhrachta. Is é cumhracht na ríthe é. Cuirim é i do láthair le honóir a thabhairt duit, a Mhórgacht. *Chrom sé féin síos fosta*.

Muire: Gabhaimid buíochas libh as bhur bhflaithiúlacht sna bronntanais áille seo. Tá fáilte romhaibh ithe inár gcuideachta. Ní hé beatha na ríthe é ach beagán fíona leis an tart a bhaint díbh agus arán le fáilte a chur romhaibh.

Melchior: Glacaimid go fonnmhar leis an chuireadh ithe i bhur gcuideachta, a bhean uasail, is mór linn an beagán fíona leis an tart a bhaint dínn i ndiaidh an turais fhada a thug muid. Tá níos mó contúirte ná cumhracht ag baint leis an bheatha a thairgeann ríthe ar nós Héaróid dúinn.

*Shuigh siad agus a gcosa crosach san fhéar ar urlár na huaimhe ag labhairt le Muire agus le Iosaef fán réalta agus fá Héaród. Las an réalta níos gile arís os cionn na huaimhe*.

An Chríoch.